<classify> WAZIRI wa Nchi, Ofi si ya Rais, Tawala za Mikoa na Serikali za Mitaa TAMISEMI, Selemani Jafo amesema kadhia ya usafiri kwa wakazi wa Jiji la Dar es Salaam wanaotumia mabasi ya mwendokasi itamalizika Julai mwaka huu.Jafo aliyasema hayo jijini hapa wakati wa kueleza mafanikio ya wizara hiyo katika kipindi cha miaka minne ya uongozi wa Rais John Magufuli.Alisema changamoto hiyo itafikia kikomo Julai mwaka huu baada ya mzabuni mpya wa kuendesha mradi kupatikana na kuleta mabasi yote 305 yanayohitajika katika utoaji wa huduma ya usafiri.Hata hivyo alisema changamoto inayojitokeza sasa ni upungufu wa mabasi kwani yanayofanyakazi ni 140 kati ya mabasi 305 yanayohitajika.Kwa awamu ya kwanza ya mradi tumejifunza mazuri na mabaya ambayo yametuwezesha kuja na mikakati ya kuboresha, tunapoanza kutekeleza awamu ya pili ya mradi wa mwendokasi changamoto hizo zitakuwa historia, alisema.Alisema kwa sasa abiria wanaotumia usafiri huo kwa siku ni 300,000 ambao wameongezeka kutoka abiria 70,000 wa awali, huku mabasi yanayotumika ni 140 badala ya 305, hivyo kusababisha changamoto ya usafiri kwa wakazi wa Dar es Salaam.Jafo alisema ifikapo Julai hadi Agosti mwaka huu, changamoto hizo zitamalizika baada ya serikali kumpata mzabuni mpya atakayeendesha mradi huo.Awamu ya pili ya ujenzi wa miundombinu ya mradi huo kwenda Mbagala imekwisha aanza, lakini pia itafuatiwa na awamu ya tatu kwa ajili ya mabasi ya mwendokasi kuelekea Gongo la Mboto, alibainisha. Aidha, Jafo alisema kupitia mradi wa uboreshaji miundombinu jiji la Dar es Salaam DMDP barabara za mitaa zinazojengwa zitakuwa kiungo muhimu na zile za mwendokasi. Alisema mradi huo unaogharimu zaidi ya Sh bilioni 600 na utalifanya jiji kuwa la kisasa zaidi baada ya uboreshaji wa miundombinu. Ifikapo mwaka 2020 watu walioondoka Dar es Salaam, watalazimika kupata wasaidizi kuonyeshwa mitaa kutokana na maboresho yanayoendelea kufanyika, alisema. Jafo alitaja maboresho hayo kuwa ni ujenzi wa barabara za mitaa ikiwemo kutoka Changombe-Temeke mwisho hadi Sokota, Kijichi-Kibada huku mitaa 14 ikifumuliwa kwa lengo la kuimarisha miundombinu kuwa ya kisasa zaidi. Tunajenga kiwanja cha michezo cha kisasa, eneo la Buza ambapo hata timu kubwa za Simba na Yanga, zinaweza kuutumia. Pia tumejenga Zahanati ya kisasa kwenye kata hiyo, alisema. Katika sekta ya afya, Jafo alisema hospitali za serikali za halmashauri zimeongezeka kutoka hospitali 77 hadi kufika 147, , ongezeko hilo linatokana na ujenzi wa hospitali mpya 70 zinazogharimu jumla ya Sh bilioni 1.07.88. Hospitali hizo zinajumuisha hospitali 67 za halmashauri zinazoendelea kujengwa kwa gharama ya Sh bilioni 100.5, hospitali za mji wa Tunduma inayojengwa kwa Sh bilioni 2.5 na hopitali ya Uhuru inayojengwa Chamwino kwa Sh bilioni 3.38 na ile ya Katoro inayogharimu Sh bilioni 1.5, alisema. Jafo alisema kwa kipindi hicho serikali imekamilisa ujenzi na ukarabati wa vituo vya afya 352 kwa gharama ya Sh bilioni 170.80 na kwa mwaka 20192020 serikali itaendelea na ujenzi na ukarabati wa vituo vya afya 52 vinavyogharimu Sh bilioni 10.4 huku zahanati 299 zimejengwa na hivyo kufikisha zahanati 6,863 mwaka 2019 huku zanatani 76 kati ya hizo zimejengwa na fedha za wadau wa maendeleo. Akizungumzia mafanikio hayo, Mbunge wa Rombo, Joseph Selasini Chadema alisema ni mtu pekee asiyekuwa na uono wa mafanikio ndio mwenye uwezo wa kubeza maendeleo yaliyopatikana nchini. Selasini ambaye ni mwanasiasa mwandamizi wa chama hicho kikuu cha upinzani, alisema maendeleo hayo yamefikiwa kwa lengo la kuwahudumia Watanzania wote. Makamu Mwenyekiti wa Kamati ya Kudumu ya Bunge, Utawala na Serikali za Mitaa, Mwanne Nchemba, alisema kamati yake imeridhia mafanikio yaliyopatikana kupitia TAMISEMI na kuwa maelekezo yanayotolewa na kamati hiyo kwenda TAMISEMI yamekuwa yakitekelezwa ipasavyo.  <topic>: kitaifa 